b'\n_START_ARTICLE_\nCareta\n_START_SECTION_\nEtimologia\n_START_PARAGRAPH_\nLa paraula en catal\xc3\xa0 \xc2\xabm\xc3\xa0scara\xc2\xbb provindria segons una teoria del mot \xc3\xa0rab \xd9\x85\xd8\xb3\xd8\xae\xd8\xb1\xd8\xa9 [mas. kha.ra] potser via l\'itali\xc3\xa0 maschera, amb el significat de rid\xc3\xadcul o buf\xc3\xb3, segons Meyer-L\xc3\xbcbke.\n_START_SECTION_\nHist\xc3\xb2ria\n_START_PARAGRAPH_\nLes m\xc3\xa0scares s\'han utilitzat des de l\'antiguitat amb prop\xc3\xb2sits cerimonials o l\xc3\xbadics. L\'\xc3\xbas de les m\xc3\xa0scares es remunta a la m\xc3\xa9s llunyana antiguitat. Les trobem entre els egipcis, grecs i romans. Els grecs les utilitzaven en les festes dionis\xc3\xadaques, els romans durant les lupercals i les saturnals i, a m\xc3\xa9s, en les representacions esc\xc3\xa8niques. _NEWLINE_Durant l\'edat mitjana, hi va haver molta afici\xc3\xb3 a les disfresses i m\xc3\xa0scares, fins i tot en les festes religioses com la de l\'ase o la dels bojos. En els torneigs, certs cavallers que no volien ser coneguts combatien amb m\xc3\xa0scara. Amb tot, el major \xc3\xbas de la m\xc3\xa0scara tenia efecte a It\xc3\xa0lia i, sobretot, a Ven\xc3\xa8cia, durant el Carnestoltes. _NEWLINE_Entre els grecs i romans, les m\xc3\xa0scares eren una esp\xc3\xa8cie de casc que cobria totalment el cap i, a m\xc3\xa9s de les faccions de la cara, tenia cabells, orelles i barba, i van ser els grecs els primers a usar-les en els seus teatres per tal que els actors poguessin assemblar-f\xc3\xadsicament al personatge que representaven. _NEWLINE_Les primeres m\xc3\xa0scares es van fer d\'escor\xc3\xa7a d\'arbre, despr\xc3\xa9s van ser de cuir folrat de tela i, finalment, les feien d\'ivori o de fusta per tal que tinguessin m\xc3\xa9s consist\xc3\xa8ncia. Des del segle XVI al XVIII, les dames van adoptar les m\xc3\xa0scares amb el nom d\'antifa\xc3\xa7os per a resguardar-se del sol.\n_START_SECTION_\nCaretes cerimonials\n_START_PARAGRAPH_\nLes m\xc3\xa0scares es fan servir en funcions rituals, socials i religioses, en qu\xc3\xa8 els participants les usen per a representar les figures espirituals o llegend\xc3\xa0ries. En algunes cultures, tamb\xc3\xa9 es creu que fer servir una m\xc3\xa0scara permetr\xc3\xa0 que el portador prengui les qualitats de la representaci\xc3\xb3 d\'aquesta m\xc3\xa0scara, \xc3\xa9s a dir, una m\xc3\xa0scara de lleopard induir\xc3\xa0 el portador a convertir-se o actuar com a lleopard. _NEWLINE_A M\xc3\xa8xic i Centream\xc3\xa8rica, la majoria de les ciutats tenen nom cristi\xc3\xa0 i nom ind\xc3\xadgena, per exemple, Tianguistenco, Santiago Tianguistenco, o Santa Maria Axixitla. Tots els sants cristians tenen un dia espec\xc3\xadfic en l\'any dedicat a ells, i cada ciutat t\xc3\xadpicament t\xc3\xa9 un festival durant aquest dia, cosa que implica la combinaci\xc3\xb3 de les tradicions cristiana i ind\xc3\xadgena. Aquests festivals inclouen sovint les desfilades i el teatre de carrer, en qu\xc3\xa8 escenifiquen una hist\xc3\xb2ria. Les m\xc3\xa0scares i els vestits d\'aquests festivals es converteixen en articles de col\xc2\xb7lecci\xc3\xb3. Una m\xc3\xa0scara utilitzada en aquests festivals es denomina m\xc3\xa0scara \xc2\xabdansada\xc2\xbb. Aquestes m\xc3\xa0scares pintades fetes a m\xc3\xa0 es fabriquen t\xc3\xadpicament amb fusta i poden utilitzar cordes, banyes o dents d\'animals, o cautx\xc3\xba de pneum\xc3\xa0tics com a ornaments. _NEWLINE_A \xc3\x80frica, especialment a l\'oest d\'\xc3\x80frica, les m\xc3\xa0scares tamb\xc3\xa9 tenen un paper important en les cerim\xc3\xb2nies tradicionals i danses de teatre. Totes les m\xc3\xa0scares africanes cauen en una de quatre categories: esperits dels avantpassats, herois mitol\xc3\xb2gics, la combinaci\xc3\xb3 de l\'avantpassat i l\'heroi, i els esperits animals.\n_START_SECTION_\nCaretes de tortura\n_START_PARAGRAPH_\nLa m\xc3\xa0scara \'vergonyosa\' (Schandenmaske en alemany) s\'utilitzava per a la humiliaci\xc3\xb3 p\xc3\xbablica. Una forma redu\xc3\xafda popularment coneguda s\xc3\xb3n les orelles de burro col\xc2\xb7locades com a c\xc3\xa0stig als alumnes que els seus mestres consideraven "burros". D\'altres particularment inc\xc3\xb2modes, com la m\xc3\xa0scara de ferro, es fan servir com a dispositius per a la tortura o el c\xc3\xa0stig corporal.\n_START_SECTION_\nAltres tipus\n_START_PARAGRAPH_\nLa \xc2\xabm\xc3\xa0scara viva\xc2\xbb \xc3\xa9s un motlle de guix d\'un rostre, usat com a model per a realitzar una pintura o una escultura. _NEWLINE_Una \xc2\xabm\xc3\xa0scara de mort\xc2\xbb \xc3\xa9s igual a la \xc2\xabm\xc3\xa0scara viva\xc2\xbb, per\xc3\xb2 presa de la cara d\'un model recentment mort. Les m\xc3\xa0scares de mort eren molt populars en el m\xc3\xb3n occidental durant els segles XVIII i XIX. Ambd\xc3\xb3s m\xc3\xa8todes poden preservar un retrat realista tridimensional. _NEWLINE_Una m\xc3\xa0scara cosm\xc3\xa8tica \xc3\xa9s una m\xc3\xa0scara temporal, no s\xc3\xb2lida, utilitzada en cosm\xc3\xa8tica o com a ter\xc3\xa0pia per al tractament de la pell. _NEWLINE_Un \xc2\xabantifa\xc3\xa7\xc2\xbb \xc3\xa9s un vel o m\xc3\xa0scara amb qu\xc3\xa8 es cobreix la cara, especialment la part dels ulls. Pot tenir diferents tipus de decoraci\xc3\xb3, ja sigui amb diferents tipus de materials com ara paper, cartolina, etc.'